Komission asetus (EY) N:o 2366/98, annettu 30 päivänä lokakuuta 1998, oliiviöljyn tuotantotukijärjestelmän soveltamista koskevista yksityiskohtaisista säännöistä markkinointivuosiksi 1998/1999-2000/2001



Virallinen lehti nro L 293 , 31/10/1998 s. 0050 - 0063



KOMISSION ASETUS (EY) N:o 2366/98, annettu 30 päivänä lokakuuta 1998, oliiviöljyn tuotantotukijärjestelmän soveltamista koskevista yksityiskohtaisista säännöistä markkinointivuosiksi 1998/1999-2000/2001 EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon rasva-alan yhteisestä markkinajärjestelystä 22 päivänä syyskuuta 1998 annetun neuvoston asetuksen 136/66/ETY (1), sellaisena kuin se on viimeksi muutettuna asetuksella (EY) N:o 1638/98 (2), ja erityisesti sen 5 artiklan, ottaa huomioon rasva-alan yhteisestä markkinajärjestelystä annetun asetuksen 136/66/ETY muuttamisesta 20 päivänä heinäkuuta 1998 annetun neuvoston asetuksen (EY) N:o 1638/98 ja erityisesti sen 2 artiklan 4 kohdan ja sen 4 artiklan, ottaa huomioon tuen myöntämistä oliiviöljyn tuotannolle sekä tuottajajärjestöille koskevista yleisistä säännöistä 17 päivänä heinäkuuta 1984 annetun neuvoston asetuksen (ETY) N:o 2261/84 (3), sellaisena kuin se on viimeksi muutettuna asetuksella (EY) N:o 1639/98 (4), ja erityisesti sen 19 artiklan, sekä katsoo, että asetuksen (ETY) N:o 2261/84 3 artiklassa säädetään viljelyilmoituksen jättämisestä; oliivintuotantoalaa koskevan tietämyksen pitämiseksi ajan tasalla ja sen parantamiseksi ennen markkinointivuoden 2000/2001 alkua, jolloin uudistus on suunniteltu tapahtuvaksi, olisi täsmennettävä tiettyjä käsitteitä, joihin kuuluu esimerkiksi tuotannossa oleva oliivipuu, sekä vahvistettava, mitkä tiedot tuottajan on toimitettava, ja näiden tietojen toimittamisaikataulu, jotta markkinoiden tasapaino ei tulevaisuudessa vakavasti vaarantuisi, asetuksen (EY) N:o 1638/98 4 artiklassa säädetään, että 1 päivästä marraskuuta 2001 jätetään kaikkien tulevaisuudessa sovellettavien tukijärjestelmien ulkopuolelle 1 päivän toukokuuta 1998 jälkeen istutetut oliivipuut, joita ei ole istutettu vanhan oliivitarhan tuotantosuunnan muuttamiseksi tai osana komission hyväksymää ohjelmaa; sen vuoksi olisi määriteltävä lisäoliivipuun ja uuden istutuksen käsite sekä niihin liittyvää ilmoittamista, tunnistamista ja hyväksyntää koskevat yksityiskohtaiset säännöt; lisäistutusohjelmissa olisi täsmennettävä sellaisten kuolleiden tai palaneiden oliivipuiden lukumäärä, jotka voidaan korvata ilman, että siitä aiheutuu kokonaistuotannon lisäystä, koska jäsenvaltioiden nykyisin käyttämiä menetelmiä ei ole vielä tutkittu perusteellisesti, oliiviöljyn tuotantotukijärjestelmän soveltamista koskevista yksityiskohtaisista säännöistä annetun komission asetuksen (ETY) N:o 3061/84 (5), sellaisena kuin se on viimeksi muutettuna asetuksella (EY) N:o 2455/97 (6), säännösten soveltamista olisi jatkettava markkinointivuodeksi 1998/1999, asetuksen (ETY) N:o 2261/84 13 artiklan 1 kohdassa vaaditaan puristamojen haltijoita noudattamaan tiettyjä hyväksynnän saamiseksi asetettuja edellytyksiä; olisi otettava käyttöön hyväksyntää koskevia edellytyksiä, joilla turvataan tarkastusjärjestelmän tehokkuus; laitteiden on erityisesti mahdollistettava toimitettujen oliivien määrän automaattinen punnitus; kirjattuihin tietoihin olisi sisällyttävä myös tietoja siitä, minne puristamosta lähtenyt öljy on toimitettu, asetuksen (ETY) N:o 2261/84 14 artiklan mukaan kunkin tuottajajäsenvaltion on sovellettava tarkastusjärjestelmää sen takaamiseksi, että tuotteella, jolle tukea on myönnetty, on oikeus tukeen; tämän vuoksi tukihakemuksiin on sisällyttävä tarkastusten suorittamiseksi tarvittavat tiedot; samassa tarkoituksessa olisi säädettävä oliivinviljelijöiden sekä tuottajaorganisaatioiden ja niiden liittojen tietyistä velvollisuuksista, oliivinviljelijät voivat toimittaa oliivit puristettaviksi muussa kuin siinä jäsenvaltiossa, jossa ne on tuotettu; tukijärjestelmän oikean soveltamisen turvaamiseksi olisi säädettävä jäsenvaltion, jossa öljy on puristettu, ja sen jäsenvaltion, jossa oliivit on tuotettu, välisestä hallinnollisesta yhteistyöstä, olisi määriteltävä tukeen oikeutetun määrän vahvistamisessa huomioon otettavat tekijät; olisi vahvistettava yksityiskohtaiset säännöt, joiden mukaan tukeen oikeutettu määrä vahvistetaan, jos määrää, josta tukea haetaan, ja/tai viljelyilmoituksessa mainittua puiden lukumäärää ei voida todentaa tai hyväksyä tarkastuksissa, koska nykyistä järjestelmää ei ole vielä tutkittu perusteellisesti, olisi jatkettava asetuksen (ETY) N:o 3061/84 annettujen, tuottajaorganisaatioita ja niiden liittoja koskevien säännösten soveltamista sekä niiden säännösten soveltamista, joiden mukaan näiden toimintaa rahoitetaan asetuksen N:o 136/66/ETY 20 d artiklassa tarkoitetulla tuesta pidätetyllä osuudella, asetuksen (EY) N:o 1638/98 2 artiklassa säädetään, että oliivirekisterin perustamista oliiviöljyä tuottavissa jäsenvaltioissa koskevista yksityiskohtaisista säännöistä 16 päivänä lokakuuta 1979 annetussa komission asetuksessa (ETY) N:o 2276/79 (7), sellaisena kuin se on viimeksi muutettuna asetuksella (ETY) N:o 1279/89 (8) säädettyyn oliivirekisteriin liittyvät työt suunnataan markkinointivuosina 1998/1999-2000/2001 oliivialan maantieteellisen tietojärjestelmän perustamiseen, päivitykseen ja käyttöön; tämän vuoksi, ja jotta olisi mahdollista turvata yhteensopivuus tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27 päivänä marraskuuta 1992 annetussa neuvoston asetuksessa (ETY) N:o 3508/92 (9), sellaisena kuin se on viimeksi muutettuna asetuksella (EY) N:o 820/97 (10), ja tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä 23 päivänä joulukuuta 1992 annetussa komission asetuksessa (ETY) N:o 3887/92 (11), sellaisena kuin se on viimeksi muutettuna asetuksella (EY) N:o 1678/98 (12), säädetyn yhdennetyn hallinto- ja valvontajärjestelmän tietokantojen kanssa, olisi täsmennettävä tiedot, joiden on sisällyttävä oliivialan maantieteelliseen tietojärjestelmään, sekä niiden keskittäminen, yksityiskohtaiset säännöt, perusteet ja sallitut poikkeamat; oliivialan maantieteelliseen tietojärjestelmään myönnettävän yhteisön rahoituksen vuoksi olisi vahvistettava edellytykset, joiden täyttyessä tietojärjestelmän voidaan katsoa olevan alueellisella tai kansallisella tasolla valmis, jos oliivialan maantieteellinen tietojärjestelmä ei ole vielä valmis, on säädettävä viljelyilmoitusten paikalla tehtävien tarkastusten vähimmäislukumäärä; oliivialan maantieteellinen tietojärjestelmä on perustettava kaikissa jäsenvaltioissa markkinointivuodeksi 1998/1999 ja ponnistukset olisi sen vuoksi keskitettävä tähän perustamiseen, oliivialan maantieteellisen tietojärjestelmän avulla on voitava tarkastaa viljelyilmoituksen tiedot; on tarpeen säätää menettelystä, jolla kyseisissä ilmoituksissa olevien tietojen ja oliivialan maantieteellisen tietojärjestelmän arvioiden väliset ristiriidat voidaan tutkia; on määriteltävä tukeen oikeutetun oliiviöljyn määrää koskevat seuraukset tapauksissa, joissa tietojen ristiriitaisuus on varmistunut, olisi määriteltävä tarkastuksia koskevat yksityiskohtaiset säännöt ja erityisesti paikalla tarkastettavien ilmoitusten lukumäärä alueilla, joilla oliivialan maantieteellinen tietojärjestelmä ei ole vielä valmis; tukihakemuksissa ja puristamojen varastokirjanpidossa ilmoitettujen tietojen johdonmukaisuuden varmistamiseksi olisi säädettävä, että nämä tiedot on tarkastettava perusteellisesti edustavasta prosenttiosuudesta; perusteellisten tarkastusten yhteydessä olisi säädettävä niihin oliiviöljyn vastaanottajiin sovellettavista seuraamuksista, jotka kieltäytyvät tarkastuksesta tai eivät pysty osoittamaan oliiviöljyn haltuunottoa, oliiviöljyalan erityistoimenpiteistä annetun asetuksen (ETY) N:o 2262/84 soveltamista koskevista yksityiskohtaisista säännöistä 4 päivänä tammikuuta 1985 annetussa komission asetuksessa (ETY) N:o 27/85 (13), sellaisena kuin se on viimeksi muutettuna asetuksella (ETY) N:o 3602/92 (14), tarkoitettujen tarkastuselinten ohjelmassa on tarpeen ottaa huomioon tässä asetuksessa säädetyt toimet, ja tässä asetuksessa säädetyt toimenpiteet ovat rasvojen hallintokomitean lausunnon mukaiset, ON ANTANUT TÄMÄN ASETUKSEN: 1 LUKU Viljelyilmoitus 1 artikla 1. Asetuksen N:o 136/66/ETY 5 artiklassa tarkoitetun tuen myöntämiseksi oliiviöljyn tuotannolle oliivinviljelijän on jätettävä ennen kunkin markkinointivuoden 1 päivää joulukuuta viljelyilmoitus tuotannossa olevista oliivipuista ja sen markkinointivuoden 1 päivänä marraskuuta hoitamiensa oliivitarhojen tilanteesta, jonka osalta ilmoitus tehdään. 2. Tässä asetuksessa tarkoitetaan: a) "tuotannossa olevalla oliivipuulla" oliivitarhaan pysyvästi istutetuksi luokiteltua elävää oliivipuuta, riippumatta sen iästä ja kunnosta, jolla voi olla useita tyvestään alle kahden metrin etäisyydellä toisistaan sijaitsevia runkoja; b) "oliivinviljelylohkolla": - asianomaisen jäsenvaltion määrittelemää oliivipuita kasvavaa lohkoa tai jos tällaista ei ole määritelty, - yhtenäistä maapalstaa, jolla kasvaa 24 artiklan 1 kohdan toisessa alakohdassa tarkoitettua alaa suuremmalla pinta-alalla tuotannossa olevia oliivipuita siten, että alle 20 metrin etäisyydellä jokaisesta puusta kasvaa toinen oliivipuu; c) "hajallaan olevilla oliivipuilla" tuotannossa olevia oliivipuita, jotka eivät täytä oliivinviljelylohkolla kasvavia puita koskevia edellytyksiä; d) "oliivinviljelyalalla" oliivinviljelylohkon pinta-alaa tai kunkin hajallaan olevan oliivipuun osalta 1 aarin pinta-alaa; e) "tuottajalla" ja "tilalla" asetuksen (ETY) N:o 3508/92 1 artiklan 4 kohdassa säädetyn yhdennetyn järjestelmän yhteydessä määriteltyjä käsitteitä. 3. Viljelyilmoitukset on jätettävä jäsenvaltion toimivaltaiselle elimelle tai tarvittaessa sille tuottajaorganisaatiolle, jonka jäsen kyseinen oliivinviljelijä on. 2 artikla Viljelyilmoituksen on markkinointivuodesta 1998/1999 alkaen sisällettävä vähintään seuraavat tiedot: a) oliivinviljelijän sukunimi, etunimi ja osoite, b) tilan sijainti tai sijainnit, c) tuotannossa olevien oliivipuiden kokonaismäärä, hajallaan olevat oliivipuut mukaan lukien, d) tilan oliivinviljelylohkojen maarekisterinumerot tai maarekisterin puuttuessa täydellinen kuvaus tilasta ja oliivinviljelylohkoista, e) kunkin oliivinviljelylohkon osalta tuotannossa olevien oliivipuiden lukumäärä, pääasiallinen lajike sekä tiedot siitä, käytetäänkö keinokastelua ja liittyykö oliivitarhan hoitoon muiden kasvien viljelyä. 3 artikla 1. Jos toimivaltaiselle elimelle on jo toimitettu viljelyilmoitus, kuluvan markkinointivuoden viljelyilmoitukseen merkitään ainoastaan viittaus kyseiseen aikaisempaan ilmoitukseen ja sen tekemisen jälkeen tapahtuneet muutokset. Markkinointivuosien 1998/1999 ja 1999/2000 osalta muutoksia arvioidaan asetuksen (ETY) N:o 3061/84 mukaisesti markkinointivuoden 1997/1998 osalta annetuissa viljelyilmoituksissa vaadittavien tietojen ja niitä koskevien määritelmien perusteella. Jos kyseiset tiedot eivät ole muuttuneet, viljelyilmoitus annetaan tukihakemusta jätettäessä ja siinä ainoastaan vahvistetaan, että muutoksia aiempaan ilmoitukseen ei ole. 2. Asetuksen (ETY) N:o 3061/84 mukaisesti tehdyt ilmoitukset on uusittava 1 ja 2 artiklassa tarkoitetulla täydellisellä viljelyilmoituksella markkinointivuosien 1999/2000 ja 2000/2001 kuluessa. 4 artikla 1. Jotta 1 päivän toukokuuta 1998 jälkeen istutetut lisäoliivipuut voivat olla 1 päivästä marraskuuta 2001 voimaantulevassa rasva-alan yhteisessä markkinajärjestelyssä oliivintuottajille myönnettävän tuen perustana, ne on tunnistettava maantieteellisesti ja sisällytettävä komission asetuksen N:o 136/66/ETY 38 artiklassa säädettyä menettelyä noudattaen hyväksymään kansalliseen tai alueelliseen ohjelmaan. Oliivipuut ovat maantieteellisesti tunnistettuja, jos ne ovat 24 artiklassa tarkoitetussa graafisessa hakutietokannassa tai ellei sellaista ole, jos jäsenvaltion toimivaltaisella elimellä on karttatietoja, joiden avulla ne voidaan paikallistaa. 2. Asetuksen (EY) N:o 1638/98 4 artiklan mukaisesti "lisäoliivipuulla" tarkoitetaan 1 päivän toukokuuta 1998 jälkeen istutettua oliivipuuta, jolla ei korvata 1 päivän toukokuuta 1998 jälkeen raivattua oliivipuuta - maantieteellisellä alueella, jolla sovelletaan tuotantosuunnan muuttamista koskevaa ohjelmaa tai - jos raivauksista ja korvauksista on pidetty erillistä kirjanpitoa, asianomaisen oliivinviljelijän tilalla. Ensimmäisessä alakohdassa tarkoitetun raivatun oliivipuun osalta kirjanpitoon ei vielä saa olla merkittynä korvaavaa oliivipuuta, ja sen on ennen raivatuksi tulemistaan pitänyt olla maantieteellisesti tunnistettu tuotannossa oleva oliivipuu. 3. Lisäoliivipuita sisältävissä ohjelmissa, joille haetaan komission hyväksyntää, on täsmennettävä erityisesti seuraavat seikat: a) tuotannossa olevien oliivipuiden kokonaislukumäärä ja vastaavat pinta-alat kyseisellä maantieteellisellä alueella ohjelman esittämisajankohtana; b) ohjelmaan sisältyvien istutettujen ja raivattujen oliivipuiden lukumäärä ja vastaavat pinta-alat; c) tarvittaessa kuolleet tai palaneet oliivipuut, jotka on korvattava, sekä kuvaus tähän johtaneista olosuhteista; d) raivattujen, kuolleiden tai palaneiden oliivipuiden maantieteellinen sijainti. 5 artikla 1. Uusista istutuksista, jotka on tehty 1 päivän marraskuuta 1995 ja 31 päivän lokakuuta 1998 välisenä aikana, on ennen 1 päivää huhtikuuta 1999 tehtävä ilmoitus, jossa on 2 artiklassa tarkoitetut tiedot tai tarvittaessa viittaukset aikaisempaan ilmoitukseen, jossa on samat tiedot. Tähän uusia istutuksia koskevaan ilmoitukseen on liitettävä jäsenvaltion edellyttämät todisteet, joista käy ilmi, että: - istutukset tai osa niistä on joko tehty ennen 1 päivää toukokuuta 1998, - tai istutukset on tehty 1 päivän toukokuuta 1998 jälkeen, mutta ennen 1 päivää marraskuuta 1998, ja tähän liittyen on samana aikana raivattu tietty lukumäärä, joka on ilmoitettava, tuotannossa olevia oliivipuita. Todisteet voivat olla taimitarhojen myyntilaskuja, kasvien toimitusasiakirjoja tai muita jäsenvaltion hyväksymiä asiakirjoja. 2. Oliivinviljelijän on jätettävä 1 päivästä marraskuuta 1998 alkaen istutusaikeista ennakkoilmoitus, johon on merkittävä oliivipuiden lukumäärä ja sijainti sekä tarvittaessa raivattavien oliivipuiden lukumäärä ja sijainti tai sellaisten raivattujen oliivipuiden lukumäärä ja sijainti, joita ei ole korvattu 1 päivän toukokuuta 1998 jälkeen. Jäsenvaltion on ilmoitettava asianomaiselle viimeistään ensimmäisessä alakohdassa tarkoitetun ilmoituksen jättökuukautta seuraavan kuukauden lopussa ovatko - ja monenko oliivipuun osalta - suunnitellut istutukset - raivattujen oliivipuiden korvausistutuksia, joita ei voida pitää 4 artiklan 2 kohdassa tarkoitettuina lisäoliivipuiden istutuksina - 4 artiklan mukaisesti hyväksyttyyn ohjelmaan kuuluvia lisäoliivipuiden istutuksia, joista voidaan myöntää tukea 31 päivän lokakuuta 2001 jälkeen - lisäoliivipuiden istutuksia, jotka eivät voi olla tuen perustana 31 päivän lokakuuta 2001 jälkeen. 3. Edellä olevassa 2 artiklassa tarkoitettuun viljelyilmoitukseen on merkittävä oliivipuiden istutuksen osalta a) viittaus 2 kohdassa tarkoitettuun ennakkoilmoitukseen ja b) tarvittaessa: - raivattujen tuotannossa olevien oliivipuiden lukumäärä, joka korvataan tai - komission hyväksymä ohjelma, jonka mukaisesti kyseiset istutukset tehdään. 2 LUKU Tuotokset 6 artikla 1. Jäsenvaltioiden on asetuksen (ETY) N:o 2261/84 18 artiklassa tarkoitettujen oliivien ja oliiviöljyn tuotosten vahvistamiseksi toimitettava komissiolle markkinointivuoden 1998/1999 osalta yhtenäisistä tuotantoalueista tiedot, joiden keräämisessä on otettu huomioon erityisesti: - maa-alueen maantieteellinen sijainti ja sen maatalouteen liittyvät ominaispiirteet - tärkeimmät oliivipuulajikkeet ja käytetyin leikkaustapa ja ikä. Yhtenäisiä tuotantoalueita voidaan muuttaa ainoastaan esitettäessä asianmukaiset todisteet. Muutokset tehdään joko komission aloitteesta tai jäsenvaltion pyynnöstä. 2. Kunkin 1 kohdassa tarkoitetun tuotantoalueen osalta tietoihin on sisällyttävä vähintään: a) alueen maantieteelliset rajat b) oliivinviljelyalan arvioitu pinta-ala c) arvio oliivipuiden lukumäärästä hehtaarilla oliivinviljelyyn käytettyä maata d) keskimääräinen puukohtainen oliivintuotanto e) neitsytoliiviöljyn keskimääräinen tuotanto 100 oliivikilogrammaa kohden. 3. Jäsenvaltioiden on toimitettava ennen 1 päivää elokuuta 1999 2 kohdan b, c, d ja e alakohdassa tarkoitetut tiedot ja lyhyt kertomus kunkin alueen tuotanto-olosuhteista markkinointivuoden aikana. 4. Tuottajajäsenvaltioiden on markkinointivuoden 1998/1999 oliiviöljyn tuotosten vahvistamiseksi määriteltävä kunkin tuotantoalueen osalta kyseisen alueen oliivien tuotos öljynä alueen puristuskapasiteettia edustavissa, eri tavoin varustelluissa puristamoissa sadon eri vaiheissa. Oliivien tuotoksen vahvistamiseksi jäsenvaltioiden on ainakin tärkeimmillä tuotantoalueilla määriteltävä markkinointivuoden alussa oliivien tuotokset alueen tuotanto-olosuhteita edustavien oliivipuiden osalta. 3 LUKU Hyväksytyt puristamot 7 artikla Markkinointivuodesta 1998/1999 alkaen puristamojen hyväksymisen edellytykset ovat seuraavat: a) asetuksen (ETY) N:o 2261/84 13 artiklan 1 kohdan a alakohdassa tarkoitettuihin tietoihin on sisällyttävä erityisesti: - öljyn varastointimahdollisuudet - tosiasiallinen puristamiskapasiteetti kahdeksantuntisena työpäivänä - kuvaus asennetuista tai puristamossa käytettävistä teknisistä laitteista, kunkin yksikön osalta ilmoitettuna tyyppi, merkki, malli ja tuntikapasiteetti; b) edellisenä markkinointivuotena yli 20 tonnia öljyä tuottaneiden puristamoiden yhtenä valvontakeinona laitteissa on oltava automaattinen oliivien punnitus- ja painonrekisteröintijärjestelmä sekä puristuslaitteiden erityinen sähköinen mittari. Puristamoihin, joiden a alakohdan toisessa luetelmakohdassa tarkoitettu kapasiteetti on yli 2 tonnia öljyä kahdeksan tunnin työpäivässä; sovelletaan kuitenkin b alakohdassa tarkoitettuja säännöksiä markkinointivuodesta 1999/2000. Muihin puristamoihin mainittuja säännöksiä sovelletaan markkinointivuodesta 2000/2001. Puristamon on lisäksi annettava oliivinviljelijöille 12 artiklan 1 kohdassa tarkoitettu todistus heti kun asianomaiset tiedot ovat saatavilla ja noudatettava jäsenvaltion vahvistamia valvontaa koskevia edellytyksiä. Tässä artiklassa sekä 8 ja 9 artiklassa säädettyjen edellytysten noudattamiseen sovelletaan asetuksen (ETY) N:o 2261/84 13 artiklan 4 kohtaa ottaen huomioon tukikelpoisille määrille aiheutuvat riskit. 8 artikla Asetuksen (ETY) N:o 2261/84 14 artiklassa tarkoitetun valvontajärjestelmän yhteydessä jäsenvaltioiden on säädettävä: a) erityisesti näytteiden määrityksen avulla suoritettavasta tarkastuksesta, jossa varmistetaan, että kyseiset öljyt noudattavat asetuksen N:o 136/66/ETY liitteen 1 kohdassa tarkoitettuja laatuvaatimuksia ja että haitalliset aineet, erityisesti liuottimet, eivät saastuta niitä; b) markkinointivuodesta 1998/1999 alkaen - velvoitteesta pitää rahoituskirjanpitoon liitettyä varastokirjanpitoa, johon on merkittävä vähintään 9 artiklan 1 kohdassa mainitut tiedot ja tarvittaessa viittaukset suoritettuihin määrityksiin - velvoitteesta lähettää toimivaltaiselle elimelle ja tarvittaessa tarkastuselimelle kuukausittain yhteenveto näistä tiedoista ennen kyseistä kuukautta seuraavan kuukauden 10 päivää; edellisen markkinointivuoden aikana vähemmän kuin 20 tonnia oliiviöljyä tuottaneiden puristamoiden osalta tämän kuukausittaisen yhteenvedon on kuitenkin sisällettävä vain 9 artiklan b, c, d ja f kohdassa luetellut määrälliset tiedot - velvoitteesta tarkastaa jätevesien poistojärjestelmä. c) markkinointivuodesta 1999/2000 alkaen velvoitteesta, jonka mukaan toimitettu oliiviöljy on - joko, jos myynti on vähemmän kuin 50 litraa tai jos ei ole kysymys myynnistä, luovutettava sellaista kuittia vastaan, jossa on vähintään määrä, viitetiedot ja vastaanottajan allekirjoitus, - tai myytävä enintään 200 litran uudelleenkäytettävässä tuotetta lähinnä olevassa pakkauksessa, jossa on kertakäyttöinen suljinjärjestelmä ja johon on merkitty puristamon hyväksyntänumero ja markkinointivuoden vuosikerta - myytävä laskua ja maksun pankkitositetta vastaan. 9 artikla 1. Edellä olevan 8 artiklan b alakohdassa tarkoitettuun varastokirjanpitoon on merkittävä jokaiselta päivältä: a) saapuneiden oliivien määrä jokaisen erän osalta sekä kunkin erän tuottaja tai omistaja, b) puristettujen oliivien määrä, c) saatu öljymäärä, d) 1 päivästä joulukuuta 1998 alkaen ostetun tai hankitun öljyn määrä ja kyseisen öljyn luovuttaja; vuoden 1998 marraskuun osalta kyseiset määrät ilmoitetaan yleisesti, e) kiinteämääräisesti määritelty saadun oliivirouheen määrä; f) puristamosta lähtenyt öljymäärä eräkohtaisesti sekä kunkin erän vastaanottaja, jonka osalta on täsmennettävä, onko tämä 8 artiklan c kohdan ensimmäisessä luetelmakohdassa tarkoitettu oliivit toimittanut tuottaja, g) puristamosta lähteneen oliivirouheen määrä - määriteltynä eräkohtaisesti, jos se myydään öljyä uuttavalle yritykselle; vastaanottaja on ilmoitettava, - muissa tapauksissa määriteltynä kiinteämääräisesti; vastaanottaja on ilmoitettava, - eräkohtaisesti punnittuna, jos puristamossa on vaaka. 2. Varastokirjanpidon tarkistuksen suorittavien viranomaisten pyynnöstä puristamon on esitettävä: a) 1 päivästä heinäkuuta ja markkinointivuodesta 1998/1999 markkinointivuoden alusta alkaen puristetun oliiviöljyn määrä eriteltynä puristamoon saapuneen oliivierän ja sen tuottajan mukaan, b) markkinointivuodesta 1999/2000 tai 2000/2001 alkaen 7 artiklan toisessa kohdassa tarkoitettujen tapausten mukaan saapuneiden oliivierien punnitusten automaattisesti rekisteröidyt tulokset, c) markkinointivuodesta 1999/2000 alkaen rekisteri toimitetuista määristä 8 artiklan c kohdan kolmen luetelmakohdan mukaisesti eriteltyinä; tiedot öljyn vastaanottajasta on mainittava, d) myyntilasku saadun öljyn ja/tai oliivirouheen jokaisen erän myynnistä ja markkinointivuodesta 1999/2000 pankkitositteet öljyjen maksamisesta. 3. Edellä 1 kohdassa tarkoitettu oliivirouheen määrän määrittäminen kiinteämääräisesti voidaan suorittaa soveltamalla puristettujen oliivien määrään kerrointa, joka kuuluu puristamon teknisiin eritelmiin tai jollei niitä ole, soveltamalla seuraavia kertoimia: - 0,35 perinteisen tuotantojakson puristamojen osalta - 0,45 jatkuvan kolmessa vuorossa toimivan tuotantojakson puristamojen osalta - 0,70 jatkuvan kahdessa vuorossa toimivan tuotantojakson puristamojen osalta. 10 artikla 1. Tarkastamista varten 9 artiklan 1 kohdan f alakohdassa tarkoitetun tuottajan, joka on ottanut vastaan yli 200 litraa oliiviöljyä, on säilytettävä kysymyksessä olevaa markkinointivuotta seuraavan markkinointivuoden loppuun asti rekisteröinti tuottamistaan oliiveista valmistetun öljyn käyttötarkoituksesta tai, tapauksen mukaan, myyntilasku tai muu todiste. Mainitun tuottajan on lisäksi tehtävä toimivaltaiselle elimelle tai tarvittaessa tuottajaorganisaatiolleen markkinointivuodesta 1999/2000 alkaen ennen 1 päivää joulukuuta ilmoitus edeltävän markkinointivuoden aikana hankitun oliiviöljyn pääasiallisten käyttötarkoitusten mukaisista määristä sekä varastotilanteesta edeltävän marraskuun 1 päivänä. Tuottajaorganisaatioiden on toimitettava jäsenvaltion toimivaltaiselle elimelle tai tarvittaessa tarkastuselimelle toisessa alakohdassa tarkoitetut tiedot ennen 1 päivää tammikuuta. Jäsenvaltioiden on toimitettava nämä tiedot komissiolle ennen 15 päivää tammikuuta. 2. Edellä olevassa 1 kohdassa tarkoitettuja pääasiallisia vastaanottajia lukuunottamatta 9 artiklan 1 kohdan f alakohdassa tarkoitettujen öljyn vastaanottajien on pidettävä valvontaviranomaisten saatavilla asiakirjat, joita tarvitaan tarkastettaessa, että kyseinen öljy on todella otettu haltuun. Jäsenvaltioiden on määriteltävä pääasialliset vastaanottajat ja kyseiset asiakirjat. 11 artikla 1. Tuottajajäsenvaltioiden on toimitettava komissiolle - ennen 1 päivää syyskuuta puristamojen kuluvalle markkinointivuodelle 30 päivänä kesäkuuta tuottaman oliiviöljyn määrä - ennen 1 päivää joulukuuta puristamojen edelliselle markkinointivuodelle tuottama oliiviöljyn määrä. 2. Asetuksen (ETY) N:o 2261/84 13 artiklan 6 kohdassa tarkoitetussa tapauksessa jäsenvaltion on saadakseen puristamolle hyväksynnän erityisessä valvontajärjestelmässä jätettävä komissiolle perusteltu hakemus, jossa täsmennetään valvontatyyppi, jonka se sitoutuu toteuttamaan kyseisen puristamon osalta. Komissio päättää 30 päivän kuluessa, voidaanko hyväksyntä myöntää, ja ilmoittaa päätöksestään kyseiselle jäsenvaltiolle. 4 LUKU Tuen hakeminen ja myöntäminen 12 artikla 1. Tukihakemuksen voi jättää jokainen viljelyilmoituksen tehnyt oliivinviljelijä. Tukihakemuksessa on oltava vähintään seuraavat tiedot: a) oliivinviljelijän sukunimi, etunimi ja osoite, b) tuotetun neitsytoliiviöljyn määrä, c) niiden tilojen tai viljelylohkojen sijainti tai sijainnit, joilta oliivit on korjattu, sekä viittaus viljelyilmoitukseen; d) hyväksytty puristamo tai hyväksytyt puristamot, joissa öljy on tuotettu, sekä kunkin puristamon osalta käytettyjen oliivien määrä ja tuotettu öljymäärä, e) markkinointivuodesta 1999/2000 alkaen tarvittaessa syötäviksi tarkoitettujen oliivien jalostusyritykseen toimitettujen oliivien määrä ja tiedot kyseisestä yrityksestä. Mainitun hakemuksen liitteenä on oltava puristamon antama todistus, jonka muodon ja sisällön jäsenvaltiot määräävät, ja jossa vahvistetaan d alakohdassa tarkoitetut tiedot. 2. Niiden oliivinviljelijöiden osalta, jotka ovat myyneet kaikki oliivinsa tai osan niistä, tukihakemuksessa on oltava 1 kohdassa tarkoitettujen tietojen lisäksi erityisesti: a) ostajan sukunimi, etunimi ja osoite, b) oliivien myyntilaskun jäljennös, c) jäljennös puristamon antamasta todistuksesta, jossa vahvistetaan 1 kohdan d alakohdassa tarkoitetut tiedot. 3. Oliivinviljelijöiden on jätettävä tukihakemukset ennen kunkin markkinointivuoden 1 päivää heinäkuuta - tuottajaorganisaatiolle, jos kyseinen oliivinviljelijä on tuottajaorganisaation jäsen - jäsenvaltion toimivaltaisille viranomaisille, jos kyseinen oliivinviljelijä ei ole tuottajaorganisaation jäsen. Ylivoimaista estettä lukuun ottamatta tukihakemuksen myöhässä jättämisestä seuraa tuen määrän vähentäminen yhdellä prosentilla työpäivää kohden siitä tuen määrästä, johon oliivinviljelijällä olisi oikeus, jos hakemus olisi jätetty määräaikaan mennessä. Jos hakemus on yli 25 päivää myöhässä, sitä ei voida hyväksyä. 4. Jotta oliivinviljelijälle voitaisiin myöntää asetuksen (ETY) N:o 2261/84 12 artiklassa tarkoitettu ennakko, hänen on jätettävä ennakkoa koskeva hakemus samanaikaisesti tukihakemuksen kanssa. 5. Jäsenvaltioiden on ilmoitettava komissiolle ennen kunkin markkinointivuoden 1 päivää syyskuuta tukihakemusten määrä ja asianomaiset oliiviöljymäärät. 13 artikla Jos oliivinviljelijän koko oliivintuotanto tai osa siitä puristetaan muussa kuin siinä jäsenvaltiossa sijaitsevassa hyväksytyssä puristamossa, jossa oliivit on korjattu, tukihakemus on jätettävä sen jäsenvaltion toimivaltaiselle elimelle, jossa öljy on tuotettu. Tällöin kyseinen jäsenvaltio toimittaa asianomaisen puristamon tarkastettuaan tukihakemuksen ja tarkastukseen liittyvät tiedot sille jäsenvaltiolle, josta oliivit ovat peräisin. Jäsenvaltio, jossa oliivit on koottu, maksaa tuotantotuen tarkistettuaan, että tuen myöntämisen edellytykset täyttyvät. 14 artikla 1. Kunkin oliivinviljelijän osalta tukikelpoinen määrä on tosiasiallisesti tuotettu neitsytoliiviöljyn määrä, johon lisätään 2 kohdassa tarkoitettu oliivirouheesta uutetun oliiviöljyn kiinteä määrä. Markkinointivuosilta 1998/1999-2000/2001 jätettyjen viljelyilmoitusten ja tukihakemusten osalta tukikelpoinen määrä määritellään kuitenkin asetuksen (ETY) N:o 2261/84 15 artiklassa ja asetuksen (EY) N:o 1638/98 2 artiklan 3 kohdassa tarkoitetuissa tapauksissa 15 artiklassa tarkoitettujen säännösten mukaisesti. 2. Uutetun oliiviöljyn tukikelpoinen määrä on kahdeksan prosenttia niistä oliiveista tuotetun neitsytoliiviöljyn määrästä, joista rouhe on peräisin ja joiden osalta tukikelpoisuus on hyväksytty asetuksen (ETY) N:o 2261/84 2 artiklan 4 kohdan mukaisesti. 3. Määriteltäessä markkinointivuodesta 1998/1999 alkaen tosiasiallisesti tuotetun neitsytöljyn määrää toimivaltaisen elimen on otettava huomioon erityisesti: - oliivirekisterin tai oliivialan maantieteellisen tietojärjestelmän tiedot tuotantopotentiaalin osalta. Sellaisilla alueilla, joilla ei vielä ole käytössä oliivirekisteriä tai maantieteellistä tietojärjestelmää, käytetään viljelyilmoituksen tietoja; - 27 artiklassa tarkoitetusta atk-rekisteristä saatavat tiedot; - hyväksytyn puristamon antamat todistukset puristamisen suorittamisesta; - suoritettujen tarkastusten tulokset. 4. Asetuksen (ETY) N:o 2261/84 17 a artiklan 2 kohdassa tarkoitetun tosiasiallisen tuotannon vahvistamiseksi jäsenvaltioiden on ilmoitettava komissiolle ennen kutakin markkinointivuotta seuraavaa 1 päivää huhtikuuta tukikelpoiset määrät. 15 artikla 1. Asetuksen (ETY) N:o 2261/84 15 artiklan 2 ja 3 kohdassa tarkoitetuissa tapauksissa, joissa määrä, jolle tuen koko määrää on haettu, ei ole yhdenmukainen hyväksytyn puristamon vahvistaman määrän kanssa, jäsenvaltio määrittää kunkin asianomaisen oliivinviljelijän tukikelpoisen, kyseisestä puristamosta peräisin olevan öljymäärän kyseisen artiklan 4 kohdan mukaisesti. Mainittu tukikelpoinen määrä ei saa olla yli 75 prosenttia haetusta määrästä eikä yli 75 prosenttia määrästä, joka seuraa yhtenäisen alueen keskituotoksen soveltamisesta asianomaisten oliivipuiden lukumäärään, sanotun kuitenkaan rajoittamatta asianomaisten oliivinviljelijöiden oikeutta esittää vaatimuksia puristamoa kohtaan. Mainittu oliivipuiden lukumäärä vahvistetaan suhteessa kyseessä olevan öljyn määrään siinä tapauksessa, että tukea haetaan useista puristamoista saadulle öljylle. 2. Jos viljelyilmoitukseen merkitty oliivipuiden lukumäärä on suurempi kuin todettu lukumäärä, tukikelpoinen määrä ja tarvittaessa muut seuraamukset määritellään 28 artiklan 4 kohdassa tarkoitetun, ilmoitettujen ylimääräisten puiden prosenttiosuuden mukaan: - jos ylimääräisten puiden prosenttiosuus on 55 prosenttia tai vähemmän, tukea myönnetään 14 artiklan 1 kohdan ensimmäisessä alakohdassa tarkoitetulle määrälle vähennettynä korjausmäärällä; korjausmäärä vastaa mainittua määrää kerrottuna ylimääräisten puiden prosenttiosuudella ja seuraavan asteikon mukaisesti vahvistetulla kertoimella: >TAULUKON PAIKKA> - jos ylimääräisten puiden prosenttiosuus on enemmän kuin 55 mutta enintään 75 prosenttia, kyseinen oliivinviljelijä ja kyseiset viljelylohkot suljetaan tukijärjestelmän ulkopuolelle kyseisenä markkinointivuonna, - jos ylimääräisten puiden prosenttiosuus on yli 75 prosenttia, kyseinen oliivinviljelijä ja kyseiset viljelylohkot suljetaan tukijärjestelmän ulkopuolelle kyseisenä ja sitä seuraavana markkinointivuonna. 16 artikla 1. Jäsenvaltion on maksettava asetuksen (ETY) N:o 2261/84 12 artiklassa tarkoitettu ennakko kunkin markkinointivuoden 16 päivästä lokakuuta alkaen, jollei suoritettujen tarkastusten ja erityisesti 28 artiklassa tarkoitettujen tarkastusten tuloksista muuta johdu. 2. Jäsenvaltion on maksettava tuen loppumäärä tuottajille 90 päivän kuluessa siitä, kun komissio on vahvistanut markkinointivuoden tosiasiallisen tuotannon ja asetuksen (ETY) N:o 2261/84 17 a artiklan 2 kohdassa säädetyn yksikkökohtaisen tuotantotuen suoritettuaan kaikki tätä tarkoitusta varten säädetyt tarkastukset ja jollei niiden tuloksista muuta johdu. 5 LUKU Tuottajaorganisaatiot ja niiden liitot 17 artikla Rajoittamatta asetuksen N:o 136/66/ETY 20 c artiklassa ja asetuksen (ETY) N:o 2261/84 3 ja 4 luvussa tarkoitettujen muiden edellytysten ja tämän asetuksen säännösten soveltamista tuottajaorganisaatio tai liitto voidaan hyväksyä ainoastaan, jos se sitoutuu siihen, että: a) sillä on sille annettujen tehtävien suorittamiseen soveltuva hallintorakenne, b) sillä on näiden tehtävien suorittamiseen tarvittava pätevä henkilöstö, c) se laatii neljännesvuosittain kertomuksen toiminnastaan ja pitää hallintoaan koskevaa kirjanpitoa, d) rajoittamatta 12 artiklan 3 kohdassa tarkoitetun määräpäivän noudattamista: - se toimittaa toimivaltaiselle viranomaiselle kuukausittain jäseninään olevien oliivinviljelijöiden edellisessä kuussa jättämät tukihakemukset, jos kyseessä on liittoon kuulumaton organisaatio, - se toimittaa liitolle kuukausittain jäseninään olevien oliivinviljelijöiden edellisessä kuussa jättämät tukihakemukset, jos kyseessä on liittoon kuuluva organisaatio, - se toimittaa toimivaltaiselle viranomaiselle kuukausittain jäsenorganisaatioidensa edellisessä kuussa jättämät tukihakemukset, jos kyseessä on tuottajaorganisaatioiden liitto. Hyväksyntää ei voida jatkaa, jos kaikki tässä artiklassa tarkoitetut edellytykset eivät täyty. 18 artikla Asetuksen (ETY) N:o 2261/84 4 artiklan 2 kohdassa säädetyn edellytyksen noudattamisen varmistamiseksi tuottajaorganisaatioiden on vaadittava jäseniltään jäljennös maanomistusasiakirjoista, sopimuksista tai muista asiakirjoista, joiden perusteella ne hoitavat oliivitarhojaan. Jäljennökset on liitettävä tuottajaorganisaatioiden jäsenrekisteriin. 19 artikla 1. Tuottajaorganisaatioiden, jotka muodostavat liiton, on edustettava vähintään kolmasosaa asetuksen (ETY) N:o 2261/84 4 artiklan 3 kohdassa tarkoitetuista talousalueista. 2. Asetuksen (ETY) N:o 2261/84 10 artiklan ensimmäisessä luetelmakohdassa säädetyn tarkastuksen on kohdistuttava viiteen prosenttiin tuottajajärjestöjen tekemistä tarkastuksista. Liittojen on laadittava jokaisesta tehdystä tarkastuksesta yksityiskohtainen kertomus, josta on viipymättä toimitettava jäljennös kyseiselle jäsenvaltiolle ja tarvittaessa valvontaelimelle. 20 artikla 1. Tuottajaorganisaatioiden tai tarvittaessa niiden liittojen on toimitettava asianomaisen jäsenvaltion toimivaltaiselle elimelle ennen kunkin markkinointivuoden 1 päivää tammikuuta jäsentensä viljelyilmoitukset tai niiden mahdolliset muutokset. 2. Tuottajaorganisaatioiden tai tarvittaessa niiden liittojen on toimitettava asianomaisen jäsenvaltion toimivaltaiselle elimelle ennen kunkin markkinointivuoden 1 päivää elokuuta kyseistä markkinointivuotta koskevat tukihakemukset. Tuottajaorganisaatio tai liitto voi kuitenkin toimittaa oliivinviljelijöiden myöhässä jättämät tukihakemukset viimeistään kunkin markkinointivuoden 14 päivänä elokuuta. 3. Tuottajaorganisaatioiden on asetuksen (ETY) N:o 2261/84 8 artiklan 1 kohdassa esitetyt tiedot tarkistettuaan toimitettava jäsentensä ennakkoa koskevat hakemukset asianomaisen jäsenvaltion toimivaltaiselle elimelle. 21 artikla 1. Ennen kunkin markkinointivuoden 1 päivää huhtikuuta asetuksen N:o l36/66/ETY 20 d artiklassa tarkoitettua pidätetyn tuen kokonaismäärää koskevien säännösten perusteella ja kunkin jäsenvaltion ennakoitavissa olevien varojen rajoissa vahvistetaan: a) liitoille kunkin sen jäsen organisaation jäsenestä myönnettävä yksikkömäärä, b) tuottajaorganisaatioille kustakin jätetystä yksittäisestä tukihakemuksesta myönnettävä yksikkömäärä. Määriteltäessä tuottajaorganisaatioiden jäsenmäärää a alakohdan soveltamiseksi huomioon otetaan ainoastaan jäsenet, jotka ovat jättäneet organisaatiolle vähintään yhden hakemuksen kuluvan markkinointivuoden ja sitä edeltävien kolmen markkinointivuoden aikana. Asetuksen N:o 136/66/ETY 20 d artiklassa tarkoitetun tuesta pidätetyn osuuden loppusumma jaetaan tuottajaorganisaatioiden kesken sen oliiviöljymäärän mukaan, jolle tukea myönnetään kunkin organisaation välityksellä. Jos liitto ei yhteisön säännöstössä säädetyt kaikki tehtävät suoritettuaan ole käyttänyt kokonaan a alakohdassa tarkoitetusta rahoituksesta johtuvaa määrää, sen on jaettava loppuosuus jäseninään olevien tuottajaorganisaatioiden kesken näiden organisaatioiden jäsenmäärän mukaan, sanotun kuitenkaan rajoittamatta asetuksen (ETY) N:o 2261/84 11 artiklan 3 kohdan soveltamista. 2. Jos asetuksen N:o 136/66/ETY 20 d artiklan 1 kohdassa tarkoitetusta tuen pidättämisestä johtuva määrä ei riitä siihen, että tuottajaorganisaatioille ja niiden liitoille myönnetään 1 kohdan a ja b alakohdan soveltamisesta johtuvat määrät, asianomaiset jäsenvaltiot voivat osallistua näiden elinten valvonnasta johtuvien eräiden kulujen maksamiseen. Tällöin jäsenvaltiot voivat myöntää tuottajaorganisaatioille ja niiden liitoille 1 kohdan a ja b alakohdassa tarkoitetuista määristä poikkeavia määriä, mutta kuitenkin kyseisten määrien rajoissa. 3. Asetuksen (ETY) N:o 2261/84 11 artiklan 4 kohdassa tarkoitettu ennakko saa olla enintään: - liittojen osalta 70 prosenttia siitä määrästä, joka saadaan kun edeltävälle markkinointivuodelle 1 kohdan a alakohdan mukaisesti vahvistettu yksikkökohtainen tuki kerrotaan niiden tuottajaorganisaatioiden jäsenmäärällä, jotka muodostavat kyseisen liiton - tuottajaorganisaatioiden osalta 70 prosenttia määrästä, joka saadaan kun edeltävälle markkinointivuodelle 1 kohdan b alakohdan mukaisesti vahvistettu yksikkökohtainen tuki kerrotaan ennakoitujen hakemusten määrällä. 6 LUKU Oliivialan maantieteellinen tietojärjestelmä 22 artikla Asetuksen (EY) N:o 1638/98 2 artiklan 1 kohdassa tarkoitettu oliivialan maantieteellinen tietojärjestelmä koskee oliiviviljelijöitä, jotka ovat jättäneet tämän asetuksen 1 artiklassa tarkoitetun viljelyilmoituksen ja 12 artiklassa tarkoitetun tukihakemuksen. 23 artikla 1. Aakkosnumeeriseen atk-tietokantaan rekisteröidään tapauksen mukaan kunkin maatilan tai viljelylohkon osalta: - viljelyilmoitusten ja tukihakemusten tiedot sekä ilmoitetut muutokset, - oliiviöljyn ja tarvittaessa syötäväksi tarkoitettujen oliivien määrät, joista on maksettu tukea, - 10 artiklan 1 kohdassa tarkoitetut määrät, - paikalla tehtyjen tarkastusten tulokset. 2. Viljelylohkojen aakkosnumeerinen tunnistusjärjestelmä on yhdennetyssä järjestelmässä käytettävä järjestelmä, jota täydennetään tarvittaessa oliivinviljelyalojen sisällyttämiseksi siihen. 24 artikla 1. Jäsenvaltioiden määrittelemille hallintoyksiköille laaditaan atk-pohjainen graafinen hakutietokanta, johon sisällytetään viljelylohkot huomattavasta määrästä ilmoituksia. Sen muodostavat seuraavat kolme graafisten tietojen ryhmää: - digitaaliset ortokuvat, - hallintoyksiköiden rajat ja viljelylohkojen rajat maarekisterin mukaan, tai jos rekisteriä ei ole, jäsenvaltion tarkoitusta varten vahvistaman viljelylohkojen tunnistusjärjestelmän mukaiset rajat, - yksittäisten oliivipuiden sijainti. Jäsenvaltion on vahvistettava oliivinviljelylohkon vähimmäiskoko, jota pienempien viljelylohkojen kokoa ei määritellä. Vähimmäiskoko saa olla enintään 10 aaria. Niille hallintoyksiköille, jotka eivät kuulu graafiseen hakutietokantaan, jäsenvaltio laatii vaihtoehtoisen järjestelmän, jonka avulla ilmoitusten paikkansapitävyys voidaan taata. 2. Graafisessa hakutietokannassa on oltava koko maan laajuinen yhtäläinen projektiojärjestelmä, ja sen on taattava fyysisesti ja ajallisesti erillisten tietotasojen geometrinen yhtenäisyys. Graafinen hakutietokanta päivitetään säännöllisesti, jotta sen sisältämät tiedot ovat mahdollisimman tuoreita ja jotta ortokuva olisi enintään viisi vuotta vanha. 3. Digitaalisessa ortokuvassa noudatetaan kartografian geometrisiä standardeja mittakaavassa 1/10 000 ja radiometrisesti pikselikoko on korkeintaan yksi metri. Kuvamosaiikkien muodostuksen ja värisävyjen osalta siinä noudatetaan markkinastandardeja. Viljelylohkojen rajat esitetään mahdollisuuksien mukaan vektori- tai rasterimuotoisena tietona noudattaen kartografian standardeja mittakaavassa 1/10 000. Käyttöön otettavana järjestelmällä on kaikissa tapauksissa oltava topologiset ominaisuudet, jotka ovat tarpeen viljelylohkoille helpon pääsyn takaamiseksi, niiden rajojen kehityksen seuraamiseksi viimeisten neljän markkinointivuoden aikana ja aakkosnumeerisessa tietokannassa olevien viljelylohkojen ominaisuuksien esiinsaamiseksi. 4. Viljelyilmoituksen jättäneet oliivinviljelijät voivat saada käyttöönsä graafisen hakutietokannan sisältämät tiedot ja saada pyynnöstä jäljennöksen itseään koskevista aakkosnumeerisista ja graafisista tiedoista. 25 artikla 1. Graafisessa hakutietokannassa olevat viljelylohkot määritellään ja oliivipuut lasketaan toimivaltaisen elimen vahvistamin asianmukaisin keinoin erityisesti tulkitsemalla viimeaikaisia erittäin laadukkaita ilma- tai satelliittikuvia. Jos tuloksia ei kuitenkaan voida varmasti vahvistaa kuvien perusteella, on tehtävä tarkastuskäyntejä. Hajallaan olevat oliivipuut on tunnistettava ja niiden sijainti on arvioitava. Jäsenvaltion on määriteltävä pinta-alan mittaus- ja oliivipuiden laskemistarkkuuden osalta sallitut tekniset poikkeamat, joissa otetaan huomioon saatavilla olevat viralliset asiakirjat ja paikallinen tilanne. 2. Graafisen tietokannan perusteella määriteltyä kunkin viljelylohkon oliivipuiden lukumäärää verrataan aakkosnumeeriseen tietokantaan sisältyvien viljelyilmoitusten tietoihin. Jos todetaan, että kyseisen tilan osalta tuotannossa oleviksi ilmoitettujen oliivipuiden lukumäärä poikkeaa yli 3 prosenttia 1 kohdan mukaisesti määritellyistä lukumäärästä, viljelyilmoitusta pidetään erheellisenä. 3. Erheellisestä ilmoituksesta annetaan tieto kyseiselle oliivinviljelijälle. Kyseiselle oliivinviljelijälle myönnetään jäsenvaltion vahvistama, enintään kolmen kuukauden määräaika, jotta hän voi toimittaa tiedoksiannettua erhettä koskevat perustelut tai jos kyseessä on ensimmäinen hänelle osoitettu tiedonanto ilmoituksen erheellisyydestä, muuttaa ilmoitustaan. Oliivinviljelijän pyynnöstä ja jos jäsenvaltio katsoo että toimitetut perustelut eivät riitä ilmoitettujen, mahdollisesti muutettujen tietojen hyväksymisperustaksi, suoritetaan varmistustarkastus, jonka kustannuksista vastaa oliivinviljelijä, jos ilmoitettuja ja tarvittaessa ensimmäisen kohdan mukaisesti muutettuja tietoja ei voida vahvistaa. 4. Kunkin lohkon osalta huomioon otettavan oliivipuiden määrän on vastattava: - ilmoitettuja numerotietoja, joita on tarvittaessa muutettu 3 kohdan mukaisesti, jos ne eivät ole erheellisiä tai jos ne ovat pienemmät kuin 1 kohdan mukaisesti määritellyt tiedot, - 1 kohdan mukaisesti määriteltyjä tietoja, jos oliivinviljelijä ei ole vastannut erheilmoituksessa asetetussa määräajassa, - muissa tapauksissa 3 kohdan toisessa alakohdassa tarkoitetussa tarkastuksessa todettuja tietoja. 5. Kunkin lohkon 1 kohdan mukaisesti laskettu pinta-ala ja huomioon otettu oliivipuiden määrä sekä tilakohtaiset kokonaismäärät kirjataan aakkosnumeeriseen tietokantaan. 26 artikla 1. Oliivialan maantieteellinen tietojärjestelmä on valmis tietyllä alueella tai jäsenvaltiossa silloin kun sen osalta: a) 23 artiklan 1 kohdassa tarkoitettuun aakkosnumeeriseen tietokantaan sisältyvät kaikkia viimeisimmän markkinointivuoden viljelyilmoituksia ja tukihakemuksia koskevat tiedot, b) 24 artiklan 1 kohdan ensimmäisessä ja toisessa alakohdassa tarkoitetussa graafisessa hakutietokannassa ovat kaikki kyseisen tietokannan osalta säädetyt viljelylohkot, jotka sisältyvät aakkosnumeeriseen tietokantaan, c) a alakohdassa tarkoitettuun tietokantaan ja b alakohdassa tarkoitettuun tietokantaan sisältyviä oliivipuiden määriä on verrattu 25 artiklan 2 kohdan mukaisesti ja kun niiden erheellisten ilmoitusten määrä, joiden perusteella ei voida määritellä 4 kohdan mukaisesti huomioon otettavia tietoja, on korkeintaan 5 prosenttia kaikista viljelyilmoituksista. 2. Yhteisön rahoitusta voidaan myöntää markkinointivuosiksi 1998/1999-2000/2001 oliivialan maantieteellisen tietojärjestelmän perustamiseen ja graafisen hakutietokannan päivittämiseen liittyviin kuluihin, ellei Euroopan maatalouden ohjaus- ja tukirahaston tilien tarkastamiseksi ja hyväksymiseksi tehtyjen tarkastusten tuloksista muuta johdu. 3. Jäsenvaltioiden on ilmoitettava komissiolle 23-26 artiklan mukaisesti toteutetut kansalliset toimenpiteet. Jäsenvaltioiden on jätettävä komissiolle ennen 1 päivää tammikuuta 1999 kertomus oliivialan maantieteellisen tietojärjestelmän tilanteesta 1 päivänä marraskuuta 1998. Komissio toteaa viimeistään 1 päivästä marraskuuta 1999 alkaen asetuksen N:o 136/66/ETY 38 artiklassa säädettyä menettelyä noudattaen asianomaisen jäsenvaltion kertomuksen perusteella, että tietyn alueen tai jäsenvaltion oliiviviljelmien maantieteellinen tietojärjestelmä on valmis. 7 LUKU Tarkastukset 27 artikla 1. Asetuksen (ETY) N:o 2261/84 16 artiklassa tarkoitettuihin pysyviin oliivialaan liittyvien tietojen atk-rekistereihin on sisällyttävä: a) 23 ja 24 artiklassa tarkoitettu aakkosnumeerinen tietokanta ja oliivialan maantieteellisen tietojärjestemän graafinen hakutietokanta sekä 25 artiklassa tarkoitettujen tarkastusten tulokset, b) uusia istutuksia koskeva tiedosto, jossa on 5 artiklassa tarkoitetut tiedot ja 29 artiklassa tarkoitettujen tarkastusten tulokset, c) tuottajaorganisaatioita ja niiden liittoja koskeva tiedosto, jossa on asetuksen (ETY) N:o 2261/84 16 artiklan 2 kohdan b alakohdassa tarkoitetut tiedot, d) puristamoja koskeva tiedosto, jossa on tietoja 7 artiklassa tarkoitetuista hyväksymisedellytyksistä, 8 artiklassa tarkoitetusta varastokirjanpidosta ja 30 artiklassa tarkoitettujen tarkastusten tuloksista, e) yhtenäisiä tuotantoalueita koskeva tiedosto, jossa on 6 artiklassa tarkoitetut tiedot. 2. Edellä 1 kohdassa tarkoitetuista tiedostoista, lukuun ottamatta graafista hakutietokantaa, on oltava saatavilla suoraan ja välittömästi kuluvaa markkinointivuotta ja neljää aiempaa markkinointivuotta koskevat tiedot. Jäsenvaltiot voivat luoda hajautettuja tietokantoja, jos ne laaditaan yhtenäisesti, ne ovat keskenään yhteensopivia ja niitä voidaan käyttää keskitetysti maksaja- ja valvontavirastojen tasolla. Oliivialan maantieteellisen tietojärjestelmän tietokantojen on oltava yhteensopivia yhdennetyn järjestelmän tietokantojen kanssa. Oliivinviljelijöiden, tuottajaorganisaatioiden ja niiden liittojen, puristamojen ja yhtenäisten tuotantoaluiden tunnistuskoodien on oltava yksiselitteisiä ja pysyviä tai ne on voitava muuntaa tietojenkäsittelyyn soveltuviksi, jotta ensimmäisessä alakohdassa tarkoitettuja viittä markkinointivuotta koskevia tietoja voidaan välittömästi yhdistää tai etsiä. Ellei tehtävien tarkastusten, erityisesti eri tietokantojen välisten ristiintarkastusten, tai tuloksista muuta johdu, tietokannoissa on oltava ensimmäisessä alakohdassa tarkoitettuja markkinointivuosia edeltäviltä markkinointivuosilta arkistoidut tiedot, joista voidaan viimeistään 31 päivästä lokakuuta 2001: - yhdistää automaattisesti alueellisia ja jäsenvaltioita koskevia tietoja, - vertailla automaattisesti eri tietokantoja. 28 artikla 1. Markkinointivuodesta 1998/1999 alkaen a) kunkin viljelyilmoituksen osalta on suoritettava vähintään seuraavat tarkastukset: - graafisessa hakutietokannassa olevien tietojen vertailu ja tarvittaessa mukauttaminen 25 artiklan mukaisesti - ristiintarkastukset ilmoitettujen viljelylohkojen olemassaolon vahvistamiseksi ja sen estämiseksi, että tässä järjestelmässä tai muissa pinta-alailmoituksia koskevissa tukijärjestelmissä myönnettäisiin kaksinkertaista tukea, b) kunkin tukihakemuksen osalta tarkastus käsittää asetuksen (ETY) N:o 2261/84 14 artiklan 3 a kohdan toisessa ja kolmannessa luetelmakohdassa tarkoitetut tarkistukset. Viljelyilmoitusten ja tukihakemusten yhteensopivuuden tarkastamisessa on otettava erityisesti huomioon: - kyseisen asetuksen 18 artiklan mukaisesti vahvistetut oliivien ja oliiviöljyn tuotokset sillä alueella, jossa sijaitsevat tila tai tilat, joista kyseiset oliivit tulevat - oliivien ja oliiviöljyn tuotokset niissä kunnissa, joissa sijaitsevat tila tai tilat, josta tai joista kyseiset oliivit tulevat, jos nämä tuotokset ovat jäsenvaltioissa saatavilla. Jos ensimmäisen alakohdan mukaisesti suoritettu tarkastus johtaa epäjohdonmukaiseen tulokseen, 25 artiklan 2 ja 3 kohdassa säädettyä oliivipuiden lukumäärää koskevaa menettelyä sovelletaan soveltuvin osin muihin erheellisiin tai puuttuviin tietoihin. Öljyn määrää, jolle tukea on haettu, ei kuitenkaan voida muuttaa. 2. Edellä olevan 1 kohdan ensimmäisestä alakohdasta poiketen niillä alueilla, joilla oliivialan maantieteellinen tietojärjestelmä ei ole valmis, markkinointivuoden viljelyilmoituksista tarkastetaan 1 prosenttia markkinointivuonna 1998/1999, 5 prosenttia markkinointivuonna 1999/2000 ja 10 prosenttia markkinointivuonna 2000/2001. Vähintään kahden kolmasosan ensimmäisessä alakohdassa tarkoitetuista ilmoituksista on oltava ilmoituksia, joiden osalta ei ole tehty tarkastusta paikalla edellisten kahden markkinointivuoden aikana. 3. Paikalla tehtävässä tarkastuksessa on tarkistettava kaikki viljelyilmoituksen ja tukihakemuksen tiedot sekä: - kunkin lohkon sijainti ja oliivipuiden lukumäärä - öljyn käyttötarkoitus edellä 10 artiklan 1 kohdassa tarkoitetussa tapauksessa - tuotannossa olevien oliivipuiden ja tukihakemukseen sisältyvän öljyn määrän välinen johdonmukaisuus. Epäjohdonmukaista öljymäärää koskevat tukihakemukset hylätään. 4. Markkinointivuodesta 1998/1999 alkaen vahvistetaan kunkin markkinointivuoden osalta tarvittaessa ylimääräisten oliivipuiden prosenttiosuus suhteessa 25 artiklan 4 kohdan mukaisesti huomioon otettujen oliivipuiden lukumäärään tai 1 ja 2 kohdassa tarkoitetuissa tarkastuksissa todettuun lukumäärään. Kyseinen prosenttiosuus suhteessa huomioon otettuihin oliivipuihin vastaa ilmoitettujen oliivipuiden ja huomioon otettujen oliivipuiden välistä erotusta kerrottuna sadalla silloin kun kyseinen erotus on suurempi kuin nolla. 29 artikla 1. Jos todisteet eivät ole riittäviä tai jos esiintyy epäilyjä, jäsenvaltion on tehtävä 5 artiklan 1 kohdassa tarkoitettujen ilmoitusten osalta tarkastus paikalla ennen 1 päivää marraskuuta 1999. Ennen 1 päivää toukokuuta 1998 ja viimeistään 31 päivänä lokakuuta 1998 suoritetut istutukset ja raivaukset määritellään kaikkien oliivinviljelijän jäsenvaltion toimivaltaisen elimen pyynnöstä toimittamien tietojen ja erityisesti puiden koon osalta paikalla todetun tilanteen perusteella. Epäselvissä tapauksissa oliivinviljelijä vapautetaan epäilyistä, kun kaikki tarkastukset on tehty. 2. Kunkin markkinointivuoden osalta on vähintään 10 prosenttia 5 artiklan 2 ja 3 kohdassa tarkoitetuista ilmoituksista tarkastettava paikalla ennen seuraavan markkinointivuoden päättymistä. 30 artikla 1. Markkinointivuodesta 1998/1999 alkaen asetuksen (ETY) N:o 2261/84 14 artiklan 3 kohdassa tarkoitettuun tarkastukseen sisältyy kunkin markkinointivuoden osalta niiden tietojen välistä johdonmukaisuutta koskeva perusteellinen tarkastus, jotka on saatu vähintään 30 prosentilta riskianalyysin perusteella hyväksytyistä puristamoista. Tarkastusten lukumäärä kussakin jäsenvaltiossa ei kuitenkaan saa olla pienempi kuin markkinointivuonna 1997/1998 suoritettujen puristamojen tarkastusten lukumäärä. Lisäksi markkinointivuosittain on suoritettava suppea tietojen rekisteröintiä ja hyväksynnän edellytysten noudattamista koskeva tarkastus seuraavasti: - vähintään 5 prosentille puristamoista markkinointivuonna 1998/1999 - vähintään 10 prosentille puristamoista markkinointivuonna 1999/2000 - vähintään 20 prosentille puristamoista markkinointivuonna 2000/2001. 2. Perusteelliseen tarkastukseen sisältyy: a) paikalla suoritettava laitteiden, varastojen määrän ja laadun, kirjanpitojen ja muiden asiakirjojen tarkastus, b) puristamoista tai muualta saatavien eri tietojen vertailu erityisesti hankintojen, öljyn ja oliivirouheen käyttötarkoitusten, sähkön- ja vedenkulutuksen ja työvoiman käytön osalta, c) varastokirjanpidossa olevien määrien ja asianomaisten oliivinviljelijöiden tukihakemuksissa olevien kokonaismäärien vertailu, d) muut 8 artiklassa tarkoitetut tarkastukset; 8 artiklan a kohdassa tarkoitetut näytteiden määritykset on tehtävä vähintään 25 prosentille otetuista näytteistä. 3. Vähintään 10 prosentissa perusteellisista tarkastuksista jäsenvaltion on lisäksi tehtävä 10 artiklassa tai 9 artiklan 1 kohdan g alakohdassa tarkoitettuja hyödykkeiden tai palvelujen toimittajia tai oliiviöljyn tai oliivirouheen vastaanottajia koskevia tarkastuksia. Jos öljyn tai oliivirouheen vastaanottaja ei suostu tarkastukseen, kun toimivaltaisella elimellä on perusteita päätellä, ettei öljyä ole otettu haltuun: - tämän on 10 artiklan 1 kohdassa tarkoitetussa tapauksessa maksettava jäsenvaltiolle kyseisiä määriä koskevan tuen määrä kaksinkertaisena - 10 artiklan 2 kohdassa tarkoitetussa tapauksessa jäsenvaltio soveltaa asianomaisiin määriin suhteutettua seuraamusta. Jäsenvaltion maksajayksiköiden tai -virastojen on vähennettävä jäsenvaltion perimä määrä Euroopan maatalouden ohjaus- ja tukirahaston menoista. 31 artikla Jos tässä asetuksessa säädetyistä tarkastuksista vastaa tarkastuselin, kyseisten tarkastusten on sisällyttävä sen asetuksen (ETY) N:o 27/85 3 ja 4 artiklan mukaisesti laadittuun toimintaohjelmaan. Poiketen siitä, mitä asetuksen (ETY) N:o 27/85 4 artiklan 1 ja 2 kohdassa säädetään toimintaohjelmia voidaan tarvittaessa mukauttaa markkinointivuoden 1998/1999 osalta, ja ne on toimitettava komissiolle ennen 1 päivää joulukuuta 1998, jotta niistä voidaan antaa lausunto ennen 1 päivää tammikuuta 1999. Asianomaisen jäsenvaltion on lopullisesti vahvistettava mukautettu ohjelma ja sen talousarvio viimeistään 15 päivänä tammikuuta 1999. 8 LUKU Yleiset säännökset 32 artikla Tuottajajäsenvaltioiden on toteutettava kaikki tarvittavat toimenpiteet ilmoittaakseen oliivinviljelijöille, puristamoille ja muille asianomaisille toimijoille yhteisön säännöstössä ja tarvittaessa sen nojalla säädetyistä seuraamuksista erityisesti silloin kun viljelyilmoitukset tai tukihakemukset eivät ole totuudenmukaisia. Tuottajajäsenvaltioiden on annettava viipymättä komissiolle tiedoksi tämän asetuksen soveltamiseksi annetut säännökset. Niiden on annettava ennen 1 päivää tammikuuta 2000 ja ennen 1 päivää tammikuuta 2001 tiivistetty kertomus, jossa esitetään 28, 29 ja 30 artiklan nojalla tehtyjen tarkastusten ja mukautusta vaatineiden tapausten lukumäärä, asiaan liittyvät numerotiedot tai asianomaiset määrät sekä toteutetut ja harkitut rangaistukset tai seuraamukset, ja tiivistetty arvio paikalla tehtävien tarkastusten järjestelmästä ja kohdatuista vaikeuksista. 33 artikla Kumotaan asetus (ETY) N:o 2276/79 1 päivästä marraskuuta 1999. Asetusta (ETY) N:o 3061/84 soveltamista jatketaan ainoastaan markkinointivuotta 1998/99 edeltäneitä markkinointivuosia koskeviin toimenpiteisiin 31 päivään lokakuuta 1999 saakka. Se kumotaan 1 päivästä marraskuuta 1999. 34 artikla Tämä asetus tulee voimaan 1 päivänä marraskuuta 1998. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä lokakuuta 1998. Komission puolesta Franz FISCHLER Komission jäsen (1) EYVL 172, 30.9.1966, s. 3025/66 (2) EYVL L 210, 28.7.1998, s. 32 (3) EYVL L 208, 3.8.1984, s. 3 (4) EYVL L 210, 28.7.1998, s. 38 (5) EYVL L 288, 1.11.1984, s. 52 (6) EYVL L 340, 11.12.1997, s. 26 (7) EYVL L 262, 18.10.1979, s. 11 (8) EYVL L 127, 11.5.1989, s. 24 (9) EYVL L 355, 5.12.1992, s. 1 (10) EYVL L 117, 7.5.1997, s. 1 (11) EYVL L 391, 31.12.1992, s. 36 (12) EYVL L 212, 30.7.1998, s. 23 (13) EYVL L 4, 5.1.1985, s. 5 (14) EYVL L 366, 15.12.1992, s. 31